บลจ.ทิสโก้ ออกกองทริกเกอร์หุ้นอินเดียเป้า 8% ภายใน 8 เดือนขาย10-15 มิ.ย.
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน ทิสโก้ จำกัด (บลจ. ทิสโก้) เปิดเผยว่า บริษัทจะเปิดเสนอขายกองทุนเปิดทิสโก้ อินเดีย อิควิตี้ ทริกเกอร์ 8%#1 มีมูลค่าโครงการ 2 พันล้านบาท ซึ่งจะเป็นกองทริกเกอร์ฟันด์ที่ลงทุนในหุ้นอินเดียกองแรกของบลจ. ทิสโก้ เพื่อเปิดโอกาสเพิ่มผลตอบแทนให้แก่ผู้ลงทุน จากความโดดเด่นของพื้นฐานเศรษฐกิจที่แข็งแกร่งและความน่าสนใจของตลาดหุ้นอินเดีย
9 มิ.ย. 2558

นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน ทิสโก้ จำกัด (บลจ. ทิสโก้) เปิดเผยว่า บริษัทจะเปิดเสนอขายกองทุนเปิดทิสโก้ อินเดีย อิควิตี้ ทริกเกอร์ 8%#1 มีมูลค่าโครงการ 2 พันล้านบาท ซึ่งจะเป็นกองทริกเกอร์ฟันด์ที่ลงทุนในหุ้นอินเดียกองแรกของบลจ. ทิสโก้ เพื่อเปิดโอกาสเพิ่มผลตอบแทนให้แก่ผู้ลงทุน จากความโดดเด่นของพื้นฐานเศรษฐกิจที่แข็งแกร่งและความน่าสนใจของตลาดหุ้นอินเดีย
กองทุนเปิด ทิสโก้ อินเดีย อิควิตี้ ทริกเกอร์ 8%#1 เป็นกองทุนที่เน้นลงทุนในตลาดหุ้นอินเดีย ผ่านกองทุนหลักคือ iShares MSCI India ETF ซึ่งเป็นกองทุนรวมอีทีเอฟที่จดทะเบียนซื้อขายในตลาดหลักทรัพย์ BATS ในสหรัฐอเมริกา มีวัตถุประสงค์เพื่อสร้างผลตอบแทนของกองทุน ให้ใกล้เคียงกับผลตอบแทนของดัชนี MSCI India Total Return ซึ่งเป็นดัชนีที่สะท้อนผลการดำเนินงานของบริษัทจดทะเบียนขนาดกลางและขนาดใหญ่ในตลาดหลักทรัพย์อินเดีย โดยมีเป้าหมายเลิกโครงการที่ 8% ภายใน 8 เดือน หรือ ณ เวลาใดเวลาหนึ่งหลังจากเปิดให้ซื้อขายสับเปลี่ยนได้ทุกวันทำการ โดยจะเสนอขายครั้งแรก 10-15 มิ.ย. 58
นายธีรนาถ กล่าวว่า เศรษฐกิจอินเดียมีแนวโน้มดีขึ้น และเป็นประเทศเศรษฐกิจใหญ่ที่มีอัตราการเติบโตสูงสุดในโลก โดยคาดว่าอินเดียจะเป็นเพียงประเทศเดียวที่ GDP ขยายตัวมากกว่า 7% ตลอดช่วง 5 ปีจากนี้ (2015-2020) อันเป็นผลจากการลงทุนของภาครัฐ ตามนโยบายของรัฐบาลนายกฯ นเรนทรา โมดี ที่เดินหน้าปฏิรูปเศรษฐกิจในหลายด้าน ทั้งโครงสร้างพื้นฐาน, พลังงาน, การเงินและการคลัง และแรงงาน ประกอบกับอินเดียมีประชากรวัยทำงานอายุ 15-64 ปี เพิ่มขึ้นมาก โดยคาดว่าจะมีถึง 1,022 ล้านคนภายในปี 2030 ซึ่งจะช่วยให้กิจกรรมทางเศรษฐกิจเพิ่มขึ้น ทั้งภาคการบริการและการผลิต ขณะที่ยังมีโอกาสที่ธนาคารกลางจะปรับลดดอกเบี้ยลงมาอีก จึงเชื่อว่าเศรษฐกิจอินเดียจะปรับตัวดีขึ้น
จากปัจจัยทั้งหมดทำให้ตลาดหุ้นอินเดียมีความน่าสนใจมาก โดยมีอัพไซด์ราว 19% สูงที่สุดทั้งใน Emerging market และ Developed market โดยเป้าหมายดัชนี MSCI India ปีนี้อยู่ที่ 1,200 จุด จาก 1,005 จุด (ณ 3 มิ.ย.) ในขณะที่ตลาดหุ้นซื้อขายที่ forward P/E ราว 15 เท่า ซึ่งใกล้เคียงกับค่าเฉลี่ยระยะยาว ทิสโก้จึงมองว่าตอนนี้เป็นโอกาสที่ดีในการเข้าลงทุนในตลาดหุ้นอินเดีย จึงออกกองทริกเกอร์หุ้นอินเดีย เพื่อจับจังหวะการลงทุนในช่วงเวลาที่เหมาะสม